РЕШЕНИЕ НА КОМИСИЯТА
от 28 юли 2010 година
за изменение на Решение 2009/767/ЕО във връзка със създаването, поддържането и публикуването на доверителни списъци на доставчици на удостоверителни услуги, контролирани/акредитирани от държавите-членки
(нотифицирано под номер C(2010) 5063)
(текст от значение за ЕИП)
(2010/425/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2006/123/ЕО на Европейския парламент и на Съвета от 12 декември 2006 г. относно услугите на вътрешния пазар (1), и по-специално член 8, параграф 3 от нея,
като има предвид, че:
(1)
Трансграничното използване на усъвършенствани електронни подписи на базата на квалифицирано удостоверение със или без използването на устройство за създаване на защитени електронни подписи беше улеснено с Решение 2009/767/ЕО на Комисията от 16 октомври 2009 г. за определяне на мерки, улесняващи прилагането на процедури с помощта на електронни средства чрез „единични звена за контакт“ в съответствие с Директива 2006/123/ЕО на Европейския парламент и на Съвета относно услугите на вътрешния пазар (2), което решение задължава държавите-членки да предоставят информацията, необходима за валидиране на въпросните електронни подписи. По-конкретно в своите така наречени „доверителни списъци“ държавите-членки трябва да предоставят информация за контролирани/акредитирани от тях доставчици на удостоверителни услуги, издаващи квалифицирани удостоверения на потребителите в съответствие с Директива 1999/93/ЕО на Европейския парламент и на Съвета от 13 декември 1999 г. относно правната рамка на Общността за електронните подписи (3), както и за предлаганите от доставчиците услуги.
(2)
С Европейския институт за стандарти в далекосъобщенията (ETSI) бяха организирани редица практически изпитвания, за да се даде възможност на държавите-членки да проверят съответствието на своите доверителни списъци със спецификациите, посочени в приложението към Решение 2009/767/ЕО. Тези изпитвания показаха, че са необходими някои технически изменения в техническите спецификации в приложението към Решение 2009/767/ЕО, за да се осигурят функциониращи и оперативно съвместими доверителни списъци.
(3)
Тези изпитвания потвърдиха също така потребността държавите-членки да предоставят публичен достъп до своите доверителни списъци не само в четими от човек версии, както се изисква от Решение 2009/767/ЕО, но и в тяхната машинно четима форма. Ръчното използване на четимата от човек форма на доверителните списъци може да бъде относително сложно и отнемащо време, когато в държавите-членки има голям брой доставчици на удостоверителни услуги. Публикуването на доверителните списъци в машинно четима форма ще улесни тяхното използване, като ще позволи автоматизираното им обработване и по този начин ще увеличи ползването им в обществени електронни услуги.
(4)
За улесняване на достъпа до националните доверителни списъци държавите-членки следва да съобщават на Комисията информацията относно местонахождението и защитата на своите доверителни списъци. Тази информация следва да се предоставя от Комисията на другите държави-членки по надежден начин.
(5)
Резултатите от тези практически изпитвания на доверителните списъци на държавите-членки следва да се вземат предвид с цел да се даде възможност за автоматизирано използване на списъците и да се улесни достъпът до тях.
(6)
Поради това Решение 2009/767/ЕО следва да бъде съответно изменено.
(7)
С цел да се даде възможност на държавите-членки да осъществят изискваните технически изменения в своите сегашни доверителни списъци е уместно настоящото решение да се прилага от 1 декември 2010 г.
(8)
Предвидените в настоящото решение мерки са в съответствие със становището на Комитета по Директивата за услугите,
ПРИЕ НАСТОЯЩОТО РЕШЕНИЕ:
Член 1
Изменения на Решение 2009/767/ЕО
Решение 2009/767/ЕО се изменя, както следва:
1.
Член 2 се изменя, както следва:
а)
Параграф 2 се заменя със следния текст:
„2. Държавите-членки създават и публикуват доверителен списък както в четима от човек форма, така и в машинно четима форма в съответствие с определените в приложението технически спецификации.“
б)
Вмъква се следният параграф 2а:
„2а. Държавите-членки подписват по електронен път машинно четимата форма на своя доверителен списък и публикуват поне четимата от човек форма на доверителния списък по сигурен канал, за да гарантират нейната автентичност и цялост.“
в)
Параграф 3 се заменя със следния текст:
„3. Държавите-членки съобщават на Комисията следната информация:
а)
органа или органите, отговарящи за създаването, поддържането и публикуването на четимата от човек форма и на машинно четимата форма на доверителния списък;
б)
мястото на публикуване на четимата от човек форма и на машинно четимата форма на доверителния списък;
в)
удостоверението за публичния ключ, използван за осъществяване на сигурния канал, чрез който се публикува четимата от човек форма на доверителния списък, а ако четимият от човек списък е подписан по електронен път - удостоверението за публичния ключ, използван за подписа;
г)
удостоверението за публичния ключ, използван за електронно подписване на машинно четимата форма на доверителния списък;
д)
всички промени в информацията по букви от а) до г).“
г)
Добавя се следният параграф 4:
„4. Комисията предоставя на всички държави-членки чрез сигурен канал към уебсървър с удостоверена автентичност съобщената от държавите-членки информация, посочена в параграф 3, както в четима от човек форма, така и в подписана машинно четима форма.“
2.
Приложението се изменя, както е посочено в приложението към настоящото решение.
Член 2
Прилагане
Настоящото решение се прилага от 1 декември 2010 година.
Член 3
Адресати
Адресати на настоящото решение са държавите-членки.
Съставено в Брюксел на 28 юли 2010 година.